
Text rozhodnutia
Súd: Krajský súd Bratislava Spisová značka: 6K/45/2003 Identifikačné číslo súdneho spisu: 1003894307 Dátum vydania rozhodnutia: 18. 12. 2015 Meno a priezvisko sudcu, VSÚ: JUDr. Boris Tóth ECLI: ECLI:SK:KSBA:2015:1003894307.1
Uznesenie Krajský súd v Bratislave, v právnej veci návrhu navrhovateľa - veriteľa: 1.) ŠKODA AUTO Slovensko, s.r.o., Sabinovská č. 6, 821 02 Bratislava, IČO: 31 347 215, zastúpeného: JUDr. Jaroslav Ružička, CSc, advokát, Vysoká č. 28, 811 06 Bratislava, 2.) Slovenská republika, Daňové riaditeľstvo SR Banská Bystrica, Daňový úrad Stará Turá, Družstevná č. 2, 916 01 Stará Turá, proti dlžníkovi: POLTECH, spol. s r.o., Andrusovova 1014/9B, 851 01 Bratislava, IČO: 00 588 857, s ustanoveným predbežným správcom: JUDr. Bohumír Bláha, advokát, Hurbanovo nám. č. 5, 811 03 Bratislava, na vyhlásenie konkurzu, takto
r o z h o d o l :
I. Súd konkurzné konanie z a s t a v u j e .
II. Žiaden z účastníkov nemá právo na náhradu trov konania.
III. Štátu sa náhrada trov konania n e p r i z n á v a .
IV. Predbežného správcu JUDr. Bohumíra Bláhu, súd zbavuje funkcie a priznáva mu odmenu vo výške 331,94 Eur (10.000,- Sk), ktorá mu bude v celosti vyplatená po právoplatnosti tohto uznesenia, cestou učtárne súdu z depozitného účtu: položka D 130- 290/03.
V. Upravuje sa učtáreň Krajského súdu v Bratislave, aby v lehote do 3 dní od právoplatnosti tohto uznesenia poukázala predbežnému správcovi JUDr. Bohumírovi Bláhovi, priznanú mu odmenu vo výške 331,94 Eur (10.000,- Sk) z prostriedkov zložených právnym zástupcom navrhovateľa 1.) JUDr. Jaroslavom Ružičkom, CSc. a deponovaných na účte tunajšieho súdu pod pol. D130-290/03 (č. l. 26 spisu tunajšieho súdu sp. zn. 6K/45/2003).
VI. Upravuje sa učtáreň Krajského súdu v Bratislave, aby v lehote do 3 dní od právoplatnosti tohto uznesenia poukázala zložiteľovi - navrhovateľovi 1.), 331,94 Eur (10.000,- Sk) z prostriedkov ním zložených a deponovaných na účte tunajšieho súdu pod pol. D130-374/03 (č. l. 137 spisu tunajšieho súdu sp. zn. 2K/60/2003).
o d ô v o d n e n i e :
Navrhovateľ sa návrhom doručeným Krajskému súdu v Bratislave dňa 30.07.2003 domáhal, aby súd vyhlásil na majetok dlžníka konkurz, nakoľko dlžník nezaplatil svoje splatné záväzky voči navrhovateľovi vyplývajúce z Obchodnej zmluvy uzavretej dňa 30.05.1995, ktorá špecifikovala podmienky vzájomnej spolupráce pri predaji vozidiel zn. ŠKODA v Myjave a jej okolí a taktiež splatné záväzky voči ďalšiemu veriteľovi -ČSOB Leasing, a.s., a to 30 dní po lehote splatnosti. Navrhovateľ - veriteľ pred podaním tohto návrhu dňa 30.07.2003, zložil, prostredníctvom svojho právneho zástupcu, na účet tunajšieho súdu preddavok na úhradu odmeny predbežného správcu vo výške 10.000,- Sk (331,94 Eur), evidovaný v tomto spise pod pol. D130-290/03.
Dňa 21.10.2003 bol súdu doručený ďalší návrh navrhovateľa - veriteľa: ŠKODA AUTO Slovensko, s.r.o., zo dňa 20.10.2003, ktorým sa tento domáhal vyhlásenia konkurzu na majetok dlžníka z dôvodu, že dlžník nerešpektoval bod III. ods. 2 prílohy č. 5 Obchodnej zmluvy zo dňa 26.02.2003, ktorý zaväzoval dlžníka k tomu, že tento nepredá vozidlo ani fakticky neodovzdá tretej osobe bez toho, aby mal vo svojej moci osvedčenie o technickej spôsobilosti vozidla (veľký technický preukaz). Tento návrh bol zaevidovaný pod novým spisovým označením, ako sp. zn. 2K/60/2003. Dlžník motorové vozidlá odpredal bez technických preukazov, zinkasoval kúpnu cenu, ale túto veriteľovi neuhradil, čím mu vznikol voči veriteľovi dlh 2.609.766,15 Sk, na úrokoch z omeškania 536.417,32 Sk, teda spolu 3.146.183,47 Sk. Ako ďalšieho veriteľa s pohľadávkami 30 dní po lehote splatnosti označil: -ČSOB Leasing, a.s.. Navrhovateľ - veriteľ dňa 15.10.2003, zložil na účet tunajšieho súdu preddavok na úhradu odmeny predbežného správcu vo výške 10.000,- Sk (331,94 Eur), evidovaný v tomto spise pod pol. D130-374/03.
Dňa 23.08.2004 došiel súdu návrh ďalšieho navrhovateľa: Slovenská republika, Daňové riaditeľstvo SR Banská Bystrica, Daňový úrad Stará Turá, Družstevná č. 2, 916 01 Stará Turá, zo dňa 18.08.2004, ktorým sa tento rovnako domáhal vyhlásenia konkurzu na majetok dlžníka z dôvodu daňových nedoplatkov vo výške 2.925.632,02 Sk, ktorých vymoženia sa márne domáha prostredníctvom súdnej exekúcie, pričom ako ďalších veriteľov s pohľadávkami 30 dní po lehote splatnosti označil: - Oravská elektrotechnická spoločnosť, s.r.o., Matuškova č. 464, Nižná, - Tatra banka, a.s., Hodžovo námestie č. 3, Bratislava a Komerčná banka, a.s., Medená č. 6, Bratislava. Tento návrh bol zaevidovaný pod novým spisovým označením, ako sp. zn. 2K/128/2004.
Keďže oba nasledovné návrhy napĺňali dispozíciu ustanovenia § 4a ods. 1 zákona FZ ČaSFR č. 328/1991 Zb. o konkurze a vyrovnaní (ďalej len „ZKV“), súd tieto ďalšie návrhy bez rozhodnutia pripojil k predchádzajúcemu návrhu pod sp. zn. 6K/45/2003.
Konateľovi dlžníka bol tunajším súdom osobne dňa 12.11.2003 podľa § 4b ZKV doručovaný návrh a výzva na predloženie zoznamu aktív a pasív dlžníka, nakoľko dlžník poštou doručovanú zásielku obsahujúcu návrh a výzvu, neprevzal.
Konateľ dlžníka súdu dňa 08.12.2004 oznámil, že dňom 30.05.2003 mimoriadne valné zhromaždenie spoločnosti dlžníka vzalo na vedomie jeho vzdanie sa výkonu funkcie konateľa. Uvedené, ako i to, že z pripojených listinných dôkazov navrhovateľa mal súd za to, že existujú okolnosti nasvedčujúce tomu, že označený dlžník je v úpadku, uznesením č. k. 6K/45/2003-51 zo dňa 21.12.2004 ustanovil do konania, podľa § 9a ZKV, ako predbežného správcu Mgr. Silviu Solárovú. Keďže menovaná predbežná správkyňa bola vyčiarknutia zo zoznamu správcov konkurznej podstaty (Rozhodnutie Ministerstva spravodlivosti SR č. 466/2005-52 SKP zo dňa 18.10.2005), čo oznámila konajúcemu súdu dňa 02.06.2006, súd zbavil Mgr. Solárovú funkcie predbežného správcu uznesením č. k. 6K/45/2003-175 zo dňa 03.07.2006 a do tejto funkcie ustanovil JUDr. Bohumíra Bláhu.
Predbežný správca vo veci šetrenia majetkových pomerov dlžníka podal niekoľko správ, z ktorých vyplynulo, že dlžník nepredložil osobne podpísaný zostavený zoznam svojich aktív a pasív s uvedením presného obchodného mena svojich dlžníkov, veriteľov, ich adries, ani výslovne neuviedol, že je správny a úplný, neodovzdal správcovi obchodné knihy ani všetky potrebné doklady, hoci na to bol predbežným správcom vyzvaný. Porušenie tejto povinnosti konateľ dlžníka - Ján Poliak, po poučení o trestnoprávnych následkoch nesplnenia týchto povinností, do zápisnice zo dňa 26.02.2007, vysvetlil tak, že keď bol vymenovaný do funkcie konateľa 30.05.2003, tak neprevzal od predchádzajúceho štatutárneho orgánu žiadne obchodné knihy a ani po vzniku funkcie žiadne obchodné knihy nezaložil a účtovníctvo o majetku dlžníka neviedol. Posledné daňové priznanie pre daň z príjmov právnických osôb bolo dlžníkom podané za roky 2001 a 2002 a z týchto vyplýva, že dlžník bol v predĺžení. Konateľ dlžníka uviedol, že dlžník nemá žiaden majetok, že po nastúpení do funkcie konateľa neuzavrel s inou osobou zmluvu o prevode majetku, resp. ani jeho časti ani jednostranným úkonom majetok nepreviedol na inú osobu. Vzhľadom na tieto skutočnosti nemohol predbežný správca preskúmať majetok podľa obchodných kníh dlžníka resp., podľa ním vedeného účtovníctva. Podľa vyjadrenia tretích osôb predbežný správca zistil, že: - podľa vyjadrenia OR PZ, dlžník nie je držiteľom motorového vozidla, - podľa vyjadrenia Centrálneho depozitára cenných papierov SR, a.s., dlžník nemá zriadený účet majiteľa cenných papierov a nemá registrované cenné papiere v zozname listinných cenných papierov, - podľa vyjadrenia Správy katastra Myjava, Trenčín, Nové mesto nad Váhom, dlžník nie je vlastníkom nehnuteľnosti.
Pred podaním návrhu na vyhlásenie konkurzu na majetok dlžníka, dlžník podnikal v predajnom a servisnom centre evidovanom na LV č. XXXX, parc. č. XXXX/X o výmere 2.850 m2, v katastrálnom území N. Y., obec a okres S.. Vlastníctvo dlžníka k tejto nehnuteľnosti bolo prevedené 24.04.2004, na základe uznesenia o schválení príklepu udeleného na dražbe Okresného súdu Bratislava III č. k. 34Er783/2003-6l, Ex 101/2003, evidované na Správe katastra S. pod č. Z 413/04, zapísané pod v. z. 113/04 na vlastníka SKI Malá Lúčivná, spol. s r.o., čím bolo preukázané, že nehnuteľnosť v ktorej dlžník podnikal, nie je v jeho vlastníctve.
Predbežný správca svoje zisťovanie majetkových pomerov dlžníka uzavrel naposledy dňa 22.10.2007 tým, že dlžník je predĺžený a tento stav je dlhodobý, nemá dostatok majetku na trovy konkurzného konania, a preto navrhol súdu, aby návrh veriteľa na vyhlásenie konkurzu na majetok dlžníka zamietol pre nedostatok majetku.
Dňa 05.11.2008 bol dlžník - spoločnosť POLTECH, spol. s r.o., IČO: 00 588 857, na základe uznesenia Okresného súdu Bratislava I sp. zn. 34CbR/3/2005 zo dňa 09.04.2008 zrušená a dňom 08.10.2010 z úradnej povinnosti vymazaná z Obchodného registra Okresného súdu Bratislava I.
Podľa § 4 ods. 2 ZKV, podmienkami konania je úpadok dlžníka, ktorý spočíva podľa § 1 ods. 2 a 3 ZKV v tom, že dlžník má viac veriteľov a nie je schopný 30 dní po lehote splatnosti plniť svoje záväzky alebo ak je predĺžený. Ďalšou podmienkou stanovenou v § 5 ods. 1 ZKV je existencia majetku dlžníka, ktorý by postačoval aspoň na úhradu trov konania.
Podľa ustanovenia § 13 ods. 1 ZKV, ak súd zistí, že sú splnené podmienky vyhlásenia konkurzu, rozhodne o vyhlásení konkurzu uznesením, ktoré musí obsahovať odôvodnenie. Inak návrh na vyhlásenie konkurzu zamietne.
Pri zisťovaní majetku dlžníka súd vychádzal predovšetkým zo správy predbežného správcu, ktorý preskúmaním predložených dokladov a ich overením za súčinnosti tretích osôb zistil, že dlžník nie je evidovaný ako vlastník nehnuteľností, nie je držiteľom motorového vozidla, ani majiteľom cenných papierov, nevlastní žiaden hnuteľný majetok, ani finančné prostriedky, teda nemá taký majetok, ktorý by mohol tvoriť efektívne speňažiteľnú konkurznú podstatu s reálne dostatočným výťažkom, a ktorý by slúžil aspoň na uspokojenie reálne predpokladaných nákladov konkurzného konania a jeho trov.
V priebehu konkurzného konania došlo k tomu, že dlžník bol vymazaný z obchodného registra, bez právneho nástupcu, neexistuje, teda nemá právnu subjektivitu, v dôsledku čoho nemôže byť účastníkom žiadneho súdneho, ani konkurzného konania.
Podľa § 66e ods. 1 ZKV, na konkurz sa primerane použijú ustanovenia Občianskeho súdneho poriadku, ak tento zákon neustanovuje inak.
Podľa § 103 zákona NZ ČSR č. 99/1963 Zb. Občiansky súdny poriadok (ďalej len „OSP“), súd kedykoľvek za konania prihliada na to, či sú splnené podmienky, za ktorých môže konať vo veci (podmienky konania).
Podľa § 104 ods. 1 prvá veta OSP, ak ide o taký nedostatok podmienky konania, ktorý nemožno odstrániť, súd konanie zastaví.
Podľa § 107 ods. 4 OSP, ak po začatí konania zanikne právnická osoba, súd pokračuje v konaní s jej právnym nástupcom, a ak právneho nástupcu niet, súd konanie zastaví.
Keďže dlžník v priebehu konkurzného konania zanikol bez právneho nástupcu, dňom výmazu z obchodného registra v plnom rozsahu stratil spôsobilosť byť účastníkom konania podľa § 19 a § 20 OSP, preto konajúci súd konanie z dôvodu tejto procesnej prekážky zastavil.
Keďže došlo k zastaveniu konania z dôvodu zániku subjektu, t. j. z dôvodu vylučujúceho použitia druhého odseku § 146 OSP, súd podľa § 146 ods. 1 písm. c) OSP o náhrade trov konania medzi účastníkmi rozhodol tak, že žiaden z účastníkov nemá právo na ich náhradu.
O trovách štátu, ktoré predstavovali zaplatenú čiastku 357,- Sk zo štátnych finančných prostriedkov v prospech Tatra banka, a.s., Hodžovo nám. č. 3, 811 06 Bratislava, z dôvodu poskytnutej súčinnosti, na základe uznesenia konajúceho súdu č. k. 6K/45/2003-135 zo dňa 09.06.2005, bolo rozhodnuté podľa § 148 ods. 1 OSP, keďže vzhľadom na dôvod zastavenia konkurzného konania nemožno výsledok tohto konania pričítať v neprospech ktoréhokoľvek z účastníkov.
Ustanovenému predbežnému správcovi súd priznal odmenu podľa § 9b ods. 3 ZKV vo vzťahu k § 9b Vyhlášky MS SR č. 493/1991 Zb., ktorou sa vykonávajú niektoré ustanovenia zákona o konkurze a vyrovnaní v aktuálnom znení, v sume 331,94 Eur (10.000,- Sk), ktorú mu vyplatí učtáreň konajúceho súdu po právoplatnosti tohto uznesenia z prostriedkov zložených právnym zástupcom navrhovateľa 1.) JUDr. Jaroslavom Ružičkom, CSc. a deponovaných na účte tunajšieho súdu pod pol. D130-290/03 (č. l. 26 spisu tunajšieho súdu sp. zn. 6K/45/2003), keďže v tomto konaní bol prejednávaný návrh navrhovateľa ako prvý a čo malo za následok pripojenie návrhov podaných neskôr. Z totožného dôvodu, podľa § 9b ods. 3 ZKV, bolo rozhodnuté o vrátení sumy 331,94 Eur (10.000,- Sk) z prostriedkov zložených navrhovateľom 1.), deponovaných na účte tunajšieho súdu pod pol. D130-374/03 (č. l. 137 spisu tunajšieho súdu sp. zn. 2K/60/2003), keďže tieto prostriedky boli zložené neskôr v súvislosti s podaním v poradí druhého návrhu na vyhlásenie konkurzu.
Poučenie:
Proti tomuto uzneseniu možno podať odvolanie do 15 dní odo dňa jeho doručenia prostredníctvom podpísaného súdu k Najvyššiemu súdu SR, písomne, v dvoch vyhotoveniach. V odvolaní je potrebné uviesť okrem všeobecných náležitostí (§ 42 ods. 3 OSP a § 204 ods. 1 a 2 OSP, v nadväznosti na § 66e ods. 1 ZKV), v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1003894307.1 (dáta aktuálne k 14. 11. 2026). Záväzné je znenie zverejnené súdom.




